હિરોશિમા ઉપર અણુબોમ્બ ઝીંકનારો અમેરિકન જુવાન રાજદ્વારી કે મુત્સદ્દી નહોતો, સાદો વિમાની હતો. તેના દેશપ્રેમની ભાવનાને વટાવીને જેમણે તેને લાખો નિર્દોષ માનવી – સ્ત્રી – પુરુષ – બાળકોનો ખૂની બ અનાવ્યો એ રીઢા રાજ ધુરંધરો આજે હિરોશિમાની હોળીએ ક્યાંયે ટપી જાય એવી જગવ્યાપી નરમેઘ કરવાના પેંતરા ટાઢે કોઠે રચી રહ્યા છે; જ્યારે એમની કારવાઈઓનો હાથો બનેલો પેલો વિમાની, એક પક્ષના કથન મુજબ છેલ્લા અનેક વર્ષોથી ખોપરી વછોડેલ અશ્વત્થામાની જેમ પાગલ બનીને ‘હું ખૂની’, ‘હું ખૂની’ ‘હિરોશિમાનો સંહાર કરનાર હું પોતે’ એમ ચૌટેચકલે ને છાપાંઓની કટારોમાં પોકારતો ગામે ગોંદરે રખડી રહ્યો છે. નવ વખત પાગલખાને પૂરાયો, સાત વખત અમેરિકન સત્તાધીશોએ તેને જેલમાં પૂર્યો, બે વખત એણે પોતાનો જીવ કાઢી નાંખવા સારુ આપઘાતના પ્રયત્નો કર્યા ! કર્યા કરમના પસ્તાવાનો કીડો અહર્નિશ આઢે પહોર એને કોરી ખાય છે પણ વૈજ્ઞાનિકોની કે આ બધી સેતાનિયતની સામે પોકાર કરનારા દુનિયાના ધુરંધર નીતિજ્ઞોની, પેલા રીઢા રાજદ્વારીઓને કશી જ પડી નથી.